**A la Comissió de Treball, Economia Social, Inclusió, Seguretat Social i Migracions del Congrés de les i els Diputats/des**

Com a membre de la Comissió de Treball, Economia Social, Inclusió, Seguretat Social i Migracions del Congrés de les i els Diputats/des, ens posem en contacte amb vosté amb el prec que la PNL presentada pel grup Sumar i publicada en el Butlletí Oficial del Congrés, el 14 de desembre, relativa al reconeixement com a període laboral de la totalitat de la carrera professional del personal investigador, i que s’ha de debatre i aprovar en la Comissió de la que vosté forma part, siga tinguda en compte i acceptada favorablement per vosté amb respecte a totes les situacions que li detallem a continuació.

El personal investigador implica tot el Personal Antic Becari, és a dir, un col·lectiu de persones que han ajudat a situar Espanya, en ciència, recerca i desenvolupament, a nivell internacional en la posició en què es troba en aquests moments.

El Personal Antic Becari inclou llicenciades/ts i doctors/es, i persones amb d’altres titulacions, que treballaren com a personal investigador i/o personal docent (pre i postdoctoral), personal amb tasques de gestió… sota la forma oficial de “beca” i que actualment, en moltes ocasions, s’estan certificant com “ajuda”. És a dir, encara que la forma legal era la de becari o becària, van fer treballs -des del primer dia- com qualsevol treballador més (algunes persones van arribar a estar 16 anys encadenant “beques”). Aquest personal no va cotitzar a la Seguretat Social, no va tindre baixes per maternitat i en l'actualitat no se li reconeix el temps a l'efecte de jubilació o triennis en les administracions públiques (excepte en comptades universitats), per posar sols uns exemples, encara que sí que van cotitzar per IRPF i es reconeix aqueix temps per a alguns complements com el d'activitat investigadora (sexennis) en les universitats i centres d’investigació. És més, hi ha Antic Personal Remunerat i no Remunerat, és a dir, personal que va estar realitzant treballs de recerca, que van redundar en benefici de l'administració on les van realitzar, però que no van arribar a percebre cap mena de salari o ajuda, ni reconeixement. També trobem situacions assimilables a les realitzades com les “beques” descrites, com les que es feren sota contractes administratius pels quals no es cotitzà a la Seguretat Social. Per tot això, considerem que reconéixer la totalitat del temps és la millor manera d'agrair al col·lectiu la seua dedicació en benefici de tota la societat, a més que és un pas necessari per a posar fi al frau, la discriminació i els abusos comesos anteriorment.

Val a dir que han hagut diverses normatives (en 2003, 2006, 2011 i 2019) que han anat eradicant (quasi per complet i en diferents etapes) la possibilitat legal d’abonar el treball de recerca, docència..., amb beques que cotitzaven a la Seguretat Social, establint la necessitat de la contractació laboral, el que encara fa més evident la injustícia patida en el passat.

El passat mes de desembre de 2023, s’obrí un període d’audiència pública per a presentar al·legacions al “Projecte d’Ordre per la que es regula la subscripció de conveni especial amb la Seguretat Social a l'efecte del còmput de la cotització pels períodes de pràctiques formatives i de pràctiques acadèmiques externes regulades en la disposició addicional cinquantena segona del text refós de la Llei General de la Seguretat Social, aprovat pel Reial decret legislatiu 8/2015, de 30 d'octubre, realitzades amb anterioritat a la seua data d’entrada en vigor”.

Entenem que és un primer pas per a esmenar la injustícia soferta per l’Antic Personal Becari, que no tingué opció a cotitzar a la Seguretat Social malgrat que les seues funcions eren com les de la resta de treballadores i treballadors. No obstant, el projecte esmentat deixa fora moltíssima gent afectada.

Les situacions de greuge que es donen entorn de l'antic personal becari d'investigació són variades, pel que demanem que la normativa siga conseqüència d’una solució política, tot contemplant les següents situacions:

- Reconeixement del temps treballat com cotitzat a l'efecte de jubilació, de manera anàloga a com es fa amb el clergat de les diferents esglésies i confessions, quan les seues confessions s’incorporen a la cotització a la Seguretat Social. Així com que figure en la vida laboral a tots els efectes que corresponga dins el grup de cotització corresponent a la titulació associada o, en defecte d’això, a la titulació que es requeria per a l'accés al programa.

- Que les persones afectades tinguen la consideració de treballador/a per compte alié i paguen la quota corresponent al o la treballadora, però no la que li corresponguera a l'entitat pagadora, en la seua majoria entitats públiques. O que s'aplique una bonificació del 95% com estableix l'RDL 2/2023. Així com que, la cotització, siga al grup la categoria del qual es corresponga amb la titulació que es va requerir, en el seu moment, per a accedir a aqueixa beca.

- Que el termini per a subscriure el conveni estiga obert de manera permanent, per tal de facilitar que el major nombre de persones afectades puguen acollir-s’hi, o que, almenys, el període siga suficientment extens.

- Que puguen subscriure-ho les persones actualment jubilades o en situació d'incapacitat, perquè se'ls puga reconéixer també aqueix temps com a cotitzat, pagant-los els endarreriments sobre la quantitat que els haguera correspost si hagueren tingut l'oportunitat de cotitzar en el seu moment. En cas de ser de difícil aplicació, que se'ls reajuste la pensió amb una compensació especial en quant al pagament de la seua quota (que fora zero o pròxima a zero, en funció del temps transcorregut des del moment de la jubilació fins ara).

- Que s’hi incloga tant recuperar pràctiques no remunerades com pràctiques remunerades mitjançant beques que no cotitzaren, en la mesura que totes redundaren en benefici de l’empresa o administració on es desenvoluparen. Les pràctiques no remunerades es van concedir a persones sense beca, que no van cotitzar, però que també van beneficiar el centre on es van desenvolupar, en la mesura que el seu treball va ser igual que el de la resta del personal.

- Que es reconega el temps treballat en investigació, docència, gestió administrativa..., no lligat a l'obtenció de cap títol, i que va estar costejat mitjançant beques que no cotitzaven a la Seguretat Social, ja que algunes persones han estat més de 10 anys en aqueixes situacions amb el consegüent perjudici en la seua cotització.

- Que es reconega, així mateix, el treball (d'investigació, gestió…) realitzat sota la forma de contractes administratius pels quals no es cotitzà a la Seguretat Social, ni donaren dret a atur, ni baixes per malaltia o maternitat, etc. La legislació regulà aquesta situació fa uns anys, declarant que no es poden fer aquests tipus de contractes, però sense reparar la injustícia dels contractes realitzats en el passat.

- Que les persones que subscriviren el conveni de 2011 puguen acollir-s’hi, amb una compensació entre el que pagaren i el que haurien de pagar ara, reajustant la cotització al grup que realment correspondria en funció de la titulació requerida.

- Que al personal funcionari, estatutari i laboral se’ls reconega tot el temps treballat amb aquest tipus de beques a l'efecte d'antiguitat, carrera professional, triennis, etc., com es fa, per exemple, en el cas del complement per avaluació de l'activitat investigadora ("sexennis"), on es tenen en compte els períodes d'activitat investigadora abonada amb beques. Açò implica el reconeixement de tot tipus de beca que, en realitat, fou un treball encobert, tant post-doctorals, com beques a càrrec de projectes o vinculades a organismes públics, etc.

- Que, en el cas del personal interí de les administracions públiques, amb processos d'estabilització en curs, es puguen aportar –amb caràcter immediat- els anys treballats amb beques pre i post-doctorals, sense cotitzar, al costat dels altres mèrits que s'hi aporten, com a temps efectivament treballat dins el grup de titulació requerit per a l'accés a les beques obtingudes.

Per tot això, els reiterem la petició de realitzar les gestions oportunes per tal que es desenvolupe la normativa que permeta la cotització, a la Seguretat Social, del temps treballat com a becari o becària, així com que el temps de beca desenvolupada en una administració pública es reconega a l'efecte d’accés a la funció pública, promoció, triennis, etc., reconeixement que les nostres investigadores i investigadors mereixen amb escreix.

Si desitgen més informació, una representació del col·lectiu es pot posar en contacte amb vostés per a qualsevol aclariment. Poden trobar dades de contacte en els següents enllaços:

<https://links.uv.es/h0zGXEf> / <https://links.uv.es/CtRBv5C>

Agraint la seua atenció i esperant una ràpida resposta, s'acomiada cordialment,

SIGNATURA